b'\n_START_ARTICLE_\nFelix von Bothmer\n_START_SECTION_\nVojna karijera\n_START_PARAGRAPH_\nFelix Graf von Bothmer ro\xc4\x91en je 1. prosinca 1852. u M\xc3\xbcnchenu u bavarskoj vojni\xc4\x8dkoj obitelji od oca Maxa von Bothmera, ina\xc4\x8de general-poru\xc4\x8dnika u bavarskoj vojsci, i majke Laure Reichert. Bothmer je u bavarsku vojsku stupio 1871. godine, te je tijekom vojne karijere slu\xc5\xbeio kao sto\xc5\xbeerni \xc4\x8dasnik u sto\xc5\xbeeru bavarske vojske kao i Glavnom sto\xc5\xbeeru u Berlinu. \xc4\x8cin pukovnika dostigao 1900. godine, general bojnikom postao je 1903. godine, dok je 1905. godine promaknut u \xc4\x8din general poru\xc4\x8dnika. Godine 1910. promaknut je u generala pje\xc5\xa1a\xc5\xa1tva. Te iste godine se i umirovio.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata Bothmer je reaktiviran. Me\xc4\x91utim, zbog ozljede noge koju je zadobio po\xc4\x8detkom 1914. godine zapovjedni\xc5\xa1tvo nije dobio sve do prosinca. U studenom 1914. Bothmer je postao zapovjednikom 6. bavarske pri\xc4\x8duvne divizije s kojom je sudjelovao u Bitci kod Ypresa._NEWLINE_U prosincu 1914. Bothmer je postao zapovjednikom II. bavarskog pri\xc4\x8duvnog korpusa koji je bio zadu\xc5\xbeen za obranu karpatskih prijevoja. II. bavarski pri\xc4\x8duvni korpus je u svibnju 1915. preimenovan u Bothmerov korpus, te je Bothmer zapovijedaju\xc4\x87i navedenim korpusom sudjelovao u ofenzivi Gorlice-Tarnow. Za zapovijedanje u operacijama na Dnjestru, te Gnjiloj i Zlatnoj Lipi Bothmer je 17. srpnja 1915. odlikovan ordenom Pour le M\xc3\xa9rite._NEWLINE_U srpnju 1915. Bothmer postaje zapovjednikom Ju\xc5\xbene armije zamijeniv\xc5\xa1i na tom mjestu Alexandera von Linsingena. Zapovijedaju\xc4\x87i navedenom armijom sudjeluje u suzbijanju Brusilovljeve ofenzive u ljetu 1916. godine. Nakon toga Ju\xc5\xbena armija pod Bothmerovim zapovjedni\xc5\xa1tvom sudjeluje u invaziji na Rumunjsku, da bi u srpnju 1917. sudjelovala u suzbijanju neuspje\xc5\xa1ne Kerenskijeve ofenzive._NEWLINE_Nakon izlaska Rusije iz rata Ju\xc5\xbena armija je rasformirana, te je Bothmer premje\xc5\xa1ten na Zapadno boji\xc5\xa1te. Bothmer u velja\xc4\x8di 1918. postaje zapovjednikom novoformirane 19. armije koja je dr\xc5\xbeala polo\xc5\xbeaje u Loreni na relativno mirnom dijelu boji\xc5\xa1ta. U travnju 1918. Bothmer je promaknut u \xc4\x8din general-pukovnika. Tri dana prije potpisivanja primirja Bothmer se vratio u Bavarsku kako bi pomogao u organiziranju obrane od o\xc4\x8dekivanog savezni\xc4\x8dkog napada.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata Bothmer je 10. prosinca 1918. ponovno umirovljen. Preminuo je 18. o\xc5\xbeujka 1937. godine u M\xc3\xbcnchenu u 85. godini \xc5\xbeivota. Bio je o\xc5\xbeenjen s Augustom Baldinger s kojom je imao dvije k\xc4\x87eri.'